KLASA: 034-05/24-01/62

URBROJ: 711-02-01/03-2024-08

Zagreb, 20. svibnja 2024.

**Robert Meglić**

**općinski načelnik Općine Šenkovec**

**Predmet: Mišljenje na zahtjev obveznika Roberta Meglića,**

**- daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 29. travnja 2024. zaprimilo zahtjev za mišljenjem KLASA: 034-05/24-01/62; URBROJ: 2024-5 koji je podnio obveznik Robert Meglić, općinski načelnik Općine Šenkovec.

U zahtjevu se podnositelj poziva na Mišljenje Povjerenstva KLASA: 034-05/24-01/62; URBROJ: 711-02-01/03-2024-04 od 22. travnja 2024. godine te traži dopunu Mišljenja i pojašnjenje dopuštenosti primanja određenih naknada odnosno dnevnica, naknada za autobusnu kartu i hranarinu. Poziva se na *„Dopunu Smjernice o zabrani primitka dodatne naknade“* od 12. travnja 2022. koju šalje u privitku maila, a koja je istumačena na način da su mu se putni troškovi i hranarina počeli isplaćivati u travnju 2022. godine. Nadalje, mailom od 03. svibnja 2024. dostavlja i prezentaciju *„Tumačenje pojedinih odredbi Zakona o sprečavanju sukoba interesa“* s održane edukacije obveznika s područja Međimurske županije u pitanjima sukoba interesa i podnošenja imovinski kartica koju je Povjerenstvo održalo 16. ožujka 2022. godine.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/s. i 36/24., u daljnjem tekstu: ZSSI) na 50. sjednici održanoj 20. svibnja 2024. obvezniku daje mišljenje kako slijedi.

Povjerenstvo je uvidom u Registar obveznika utvrdilo da Robert Meglić dužnost općinskog načelnika Općine Šenkovec obnaša od 4. lipnja 2021. S obzirom na navedeno, a sukladno članku 3. stavku 1. točki 34. ZSSI-a, u obvezi je postupati sukladno odredbama ZSSI-a kao obveznik u smislu istoga Zakona.

Uvidom u imovinsku karticu koju je obveznik podnio Povjerenstvu 27. siječnja 2023. povodom godišnje obveze podnošenja utvrđeno je da je obveznik naveo da dužnost obnaša profesionalno. Uvidom u imovinsku karticu koju je obveznik podnio Povjerenstvu 09. veljače 2024. povodom godišnje obveze podnošenja utvrđeno je da je obveznik naveo da dužnost obnaša volonterski.

Povjerenstvo je na 48. sjednici održanoj 22. travnja 2024. imenovanom obvezniku dalo mišljenje KLASA: 034-05/24-01/62, URBROJ: 711-02-01/03-2024-04 (dalje u tekstu: Mišljenje) u kojem je, između ostalog, navedeno kako slijedi.

Povjerenstvo polazeći od članka 5. stavka l . točki 2. ZSSI -a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Nadalje, naknade drugih troškova za obnašanje javne dužnosti odnose se, na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te korištenje službenih stanova, prijevoznih sredstava, računala i mobitela, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Dodatno se ukazuje na nemogućnost istovremenog primanja naknada troškova prijevoza na posao i s posla mjesnim i/ili međumjesnim prijevozom i naknade za korištenje privatnog automobila u službene svrhe radi prijevoza na posao i s posla, jer bi isto upućivalo na moguću povredu odredbi ZSSI-a.

Zaključno navodi se kako imenovani obveznik od 21. ožujka 2024. ima pravo na naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, kao i druge troškove, budući da je Općinsko vijeće Općine Šenkovec na 26. sjednici održanoj 21. ožujka 2024. godine donijelo Odluku o određivanju plaće i drugih prava općinskog načelnika.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Za spomenuti je i dopis Ministarstva pravosuđa i uprave KLASA: 024-02/22-01161, URBROJ: 514-07-02/01-23-02 od 19. siječnja 2023. (dalje u tekstu: Dopis) u kojem se navodi da je, vezano uz pojedina materijalna prava, nesporno da lokalni dužnosnici, osim zakonom utvrđenog prava na plaću i staž osiguranja, imaju pravo na naknadu stvarnih materijalnih troškova nastalih u vezi s obnašanjem dužnosti, što bi bili npr. putni i drugi troškovi nastali u vezi s obnašanjem dužnosti (troškovi prijevoza, dnevnica za službeno putovanje), kao i neka druga prava, npr. pravo na korištenje službenog automobila, pri čemu bi takva prava lokalnih dužnosnika u vezi s obnašanjem dužnosti trebalo urediti zasebnim aktom. Kako će se ta prava urediti, u kojem obliku i opsegu regulirati, stvar je svake pojedine jedinice sukladno njezinim potrebama i mogućnostima.

Dakle, ističe se u Dopisu da lokalni dužnosnici, pored zakonom utvrđenog prava na plaću i staž osiguranja, imaju pravo na naknadu materijalnih troškova nastalih u vezi s obnašanjem dužnosti, međutim, ne mogu ostvarivati druga materijalna prava - pravo kao što je regres za korištenje godišnjeg odmora, jubilarna nagrada, dar za djecu, božićnica i sl.

Dodaje se kako je navedeni stav iznesen u Uputi potvrđen Presudom Visokog upravnog suda Republike Hrvatske Poslovni broj: Usoz-57/14-6 („Narodne novine“, broj 36/15.), a navedena Presuda potvrđena je Odlukom Ustavnog suda Republike Hrvatske U-111-273/2016 od 17. travnja 2019.

Što se, konkretno, tiče naknade troškova prehrane, Ministarstvo ukazuje da relevantni zakonski propisi iz djelokruga ovog Ministarstva ne sadrže odredbe o navedenom, no, analogijom prava na dnevnicu na koju dužnosnik ima pravo, a koja je namijenjena za pokriće izdataka prehrane i prijevoza, Ministarstvo je mišljenja da ne bi bilo zapreke da se pravo na isplatu novčane naknade za podmirenje troškova prehrane propiše općim aktom jedinice i za lokalne dužnosnike, u kojem slučaju bi dužnosnik ostvario navedeno pravo ako je ono propisano općim aktom jedinice. Pri tome je potrebno voditi računa da na bilo koji način ne dođe do zlouporabe ostvarivanja predmetnog prava, primjerice na način da se to pravo ostvaruje kroz trošak reprezentacije ili da je topli obrok već osiguran (primjerice organiziran u kantini jedinice, organizirana dostava hrane i sl.), ističe se u Dopisu.

Slijedom svega navedenoga, nije u suprotnosti s odredbama ZSSI-a da se obvezniku Robertu Megliću, općinskom načelniku Općine Šenkovec uz plaću za obnašanje navedene javne dužnosti isplaćuje naknada troškova mjesnog i/ili međumjesnog prijevoza i naknada za topli obrok, ako su navedena prava propisana zakonom ili općim aktom Općine Šenkovec donesenim na temelju zakona.

PREDSJEDNICA POVJERENSTVA

Aleksandra Jozić-Ileković, dipl. iur.

sDostaviti:

1. Obvezniku, putem e-maila
2. Objava na internetskoj stranici Povjerenstva
3. Pismohrana